《听琴》
宋代·赵汝燧

午睡谁扣门，隔篱唤童子。童子走来报，一二琴道士。

摘茗烹沙铫，推窗拂石几。高山流水音，屡弹不肯止。

我心本虚淡，无用宫商洗。渊明未尝弦，妙趣岂假此。

道士颇不乐，拂衣抱琴起。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。